CELEX: 32010R0892
Language: et
Date: 2010-10-08
Title: Komisjoni määrus (EL) nr 892/2010, 8. oktoober 2010 , teatavate toodete staatuse kohta seoses Euroopa Parlamendi ja nõukogu määruse (EÜ) nr 1831/2003 kohaldamisalasse kuuluvate söödalisanditega  EMPs kohaldatav tekst

9.10.2010   
            
            
               ET
            
            
               Euroopa Liidu Teataja
            
            
               L 266/6
            
         KOMISJONI MÄÄRUS (EL) nr 892/2010,
   8. oktoober 2010,
   teatavate toodete staatuse kohta seoses Euroopa Parlamendi ja nõukogu määruse (EÜ) nr 1831/2003 kohaldamisalasse kuuluvate söödalisanditega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eelkõige selle artikli 2 lõiget 3,
   ning arvestades järgmist:
   
               (1)
            
            
               Teatavate ainete, mikroorganismide või valmististe (millele edaspidi viidatakse kui toodetele) puhul ei ole päris selge, kas tegemist on söödalisandiga. Selline ebaselgus valitseb teatavate toodete puhul, mida on lubatud kasutada söödalisandina, mis on kantud söödalisandite registrisse ning ka Euroopa Parlamendi ja nõukogu 13. juuli 2009. aasta määruse (EÜ) nr 767/2009 (sööda turuleviimise ja kasutamise kohta, millega muudetakse Euroopa Parlamendi ja nõukogu määrust (EÜ) nr 1831/2003 ning tunnistatakse kehtetuks nõukogu direktiivid 79/373/EMÜ, 82/471/EMÜ, 83/228/EMÜ, 93/74/EMÜ, 93/113/EÜ ja 96/25/EÜ, komisjoni direktiiv 80/511/EMÜ ning komisjoni otsus 2004/217/EÜ) (2) artiklis 24 sätestatud söödamaterjalide kataloogi, samuti teatavate söödalisandite registrisse ning söödamaterjalide kataloogi kandmata toodete puhul ja ka selliste toodete puhul, mida lubatakse kasutada söödalisandina, ent mida saaks määruses (EÜ) nr 767/2009 sätestatud tingimuste kohaselt kanda ka söödamaterjalide kataloogi.
            
         
               (2)
            
            
               Et vältida ebajärjekindlust selliste toodete käsitlemisel ja lihtsustada pädevate riiklike kontrolliasutuste tööd ning ühtlasi vähendada huvitatud isikute koormust, on vaja teatavate toodete kohta võtta vastu määrus, milles määrataks kindlaks need tooted, mis ei ole söödalisandid.
            
         
               (3)
            
            
               Sellise määramise juures tuleb arvesse võtta asjaomase toote kõiki omadusi.
            
         
               (4)
            
            
               Kui võrrelda söödalisandite registrisse kantud toodete omadusi söödamaterjalide kataloogis nimetatud toodete omadega, võib tuletada mitmeid võimalusi toodete klassifitseerimiseks söödamaterjaliks, söödalisandiks või mõneks muuks tooteks. Sellisel liigitamisel on muu hulgas kasulikud sellised kriteeriumid nagu tootmis- ja töötlemismeetod, standardiseerimise ja homogeenimise tase, puhtusaste, keemiline valem ja toote kasutusviis. Järjepidevuse huvides tuleks sarnaste tunnustega tooted klassifitseerida analoogia põhjal. Kui toote puhul tekkis kahtlus, kas tegemist on söödalisandiga, kontrolliti seda toodet eespool nimetatud kriteeriumide alusel.
            
         
               (5)
            
            
               Kontrollimisel leiti, et käesoleva määruse lisas sätestatud tooteid ei tuleks käsitleda määruse (EÜ) nr 1831/2003 reguleerimisalasse kuuluvate söödalisanditena.
            
         
               (6)
            
            
               Seoses söödalisandina lubatud toodete märgistamisega ning selliseid tooteid sisaldava söödamaterjali ja segasööda märgistamisega, tuleks ette näha üleminekuperiood, et toidukäitlejad saaksid olukorraga kohaneda. Lisaks tuleks sellised tooted söödalisandite registrist kustutada.
            
         
               (7)
            
            
               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas sätestatud ained, mikroorganismid ja valmistised (edaspidi „tooted”) ei ole määruse (EÜ) nr 1831/2003 reguleerimisalasse kuuluvad söödalisandid.
   Artikkel 2
   Lisa I osas loetletud tooteid ei käsitleta enam määruse (EÜ) nr 1831/2003 reguleerimisalasse kuuluvate lubatud söödalisanditena.
   Artikkel 3
   Lisa I osas sätestatud tooteid, mida märgistatakse vastavalt määrusele (EÜ) nr 1831/2003 söödalisandite ja eelsegudena, võib turule viia kuni 9. oktoobrini 2013 ja need võivad turule jääda kuni varud on lõppenud. Sama kehtib söödamaterjalide või segasööda puhul, kui sellistele toodetele viidatakse nende märgistusel vastavalt määrusele (EÜ) nr 767/2009 kui söödalisanditele.
   Artikkel 4
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. oktoober 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 268, 18.10.2003, lk 29.
   
      (2)  ELT L 229, 1.9.2009, lk 1.
   
      LISA
      
         Tooted, mis ei ole määruse (EÜ) nr 1831/2003 reguleerimisalasse kuuluvad söödalisandid
      
      1.   OSA
      
         Tooted, mida on lubatud kasutada söödalisandina
      
      
                  1.1.
               
               
                  Kaltsiumkarbonaat
               
            
                  1.2.
               
               
                  Naatriumdivesinikortofosfaat
               
            
                  1.3.
               
               
                  Dinaatriumvesinikortofosfaat
               
            
                  1.4.
               
               
                  Trinaatriumortofosfaat
               
            
                  1.5.
               
               
                  Naatriumsulfaat
               
            
                  1.6.
               
               
                  Kaltsiumtetravesinikdiortofosfaat
               
            
                  1.7.
               
               
                  Kaltsiumvesinikortofosfaat
               
            
                  1.8.
               
               
                  Tetranaatriumdifosfaat
               
            
                  1.9.
               
               
                  Pentanaatriumtrifosfaat
               
            
                  1.10.
               
               
                  Dikaltsiumdifosfaat
               
            
                  1.11.
               
               
                  Kaltsiumsulfaatdihüdraat:
               
            
                  1.12.
               
               
                  Naatriumkarbonaat
               
            
                  1.13.
               
               
                  Naatriumvesinikkarbonaat
               
            
                  1.14.
               
               
                  Söödavate rasvhapete naatrium-, kaalium- ja kaltsiumsoolad, kusjuures rasvhape sisaldab vähemalt nelja süsiniku aatomit või steariiti
               
            
                  1.15.
               
               
                  Rasvhapete mono- ja diglütseriidid, milles rasvhape sisaldab vähemalt nelja süsiniku aatomit
               
            
                  1.16.
               
               
                  Vähemalt nelja süsiniku aatomit sisaldavate söödavate rasvhapete mono- ja diglütseriidid, kusjuures rasvhape on esterdatud järgmiste hapetega: äädikhape, piimhape, sidrunhape, viinhape, mono- ja diatsetüülviinhape
               
            
                  1.17.
               
               
                  Glütserool
               
            
                  1.18.
               
               
                  Propaan-1,2-diool
               
            
                  1.19.
               
               
                  Pektiinid
               
            2.   OSA
      
         Tooted, mida ei ole lubatud kasutada söödalisandina
      
      
                  2.1.
               
               
                  Kaaliumkloriid
               
            
                  2.2.
               
               
                  Kaltsiumkloriid
               
            
                  2.3.
               
               
                  Kaltsiumnaatriumfosfaat
               
            
                  2.4.
               
               
                  Naatriummagneesiumfosfaat
               
            
                  2.5.
               
               
                  Metüülsulfonüülmetaan
               
            
                  2.6.
               
               
                  Karamell
               
            
                  2.7.
               
               
                  Glükosamiin, kitosamiin (aminosuhkur (monosahhariid), mis on polüsahhariidide kitosaani ja kitiini struktuuri osa ning saadud näiteks vähilaadsete või muude lülijalgsete eksoskeleti hüdrolüüsil või terade (nt maisi või nisu) kääritamisel)
               
            
                  2.8.
               
               
                  Kondroitiinsulfaat (polüsahhariid, kus korduvaks ühikuks on aminosuhkur ja D-glükuroonhape; kondroitiini sulfaatestrid on kõhre, kõõluste ja luude struktuuri peamised koostisosad)
               
            
                  2.9.
               
               
                  Hüaluroonhape (glükoosamiinglükaan (polüsahhariid), kus korduvaks ühikuks on aminosuhkur (N-atsetüül-D-glükosamiin) ja D-glükuroonhape, mida esineb nahakoes, liigesevõides ja nabaväädis ning mis on toodetud näiteks loomsest koest või bakteriaalsel fermenteerimisel)
               
            
                  2.10.
               
               
                  Munapulber (kooreta kuivatatud munad või kuivatatud munavalge (albumiini) ja munarebu segu)
               
            
                  2.11.
               
               
                  Laktuloos (disahhariid (4-O-D-galaktopüranosüül-D-fruktoos), mis on saadud glükoosi fruktoosiks isomeerimisel tekkinud laktoosist. Looduslikult esineb kuumtöödeldud piimas ja piimatoodetes)
               
            
                  2.12.
               
               
                  Taimsed steroolid (fütosteroolid on steroidalkoholide rühm, mida esineb looduslikult vähesel hulgal taimedes vabade steroolidena või rasvhapetega esterdatuna)
               
            
                  2.13.
               
               
                  Peiulille õitest saadud pulber (Tagetes sp kuivatatud õitest jahvatatud pulber)
               
            
                  2.14.
               
               
                  Paprikapulber (Capsicum sp kuivatatud viljadest jahvatatud pulber)
               
            
                  2.15.
               
               
                  Klorella suspensioon või pulber (elusa Chlorella sp suspensioon vees või kuivatatud Chlorella sp-st jahvatatud pulber)
               
            
                  2.16.
               
               
                  Vetikatest saadud pulber (kuivatatud mikrovetikatest nt Schizochytrium sp-st jahvatatud pulber, kusjuures vetikate rakud on eelnevalt inaktiveeritud)
               
            
                  2.17.
               
               
                  Fermenteerimise saadused ja kõrvalsaadused (fermenteeritud söödamaterjal pärast mikroorganismi inaktiveerimist ja fermenteerimise kõrvalsaadused (kuiv- või vedelfermenteerimise kuivatatud või jahvatatud kõrvalsaadus) pärast toimeaine eraldamist, mikroorganismide inaktiveerimist ja üksnes toimeaine(te) tootes säilinud jääkidega).